
Γιορτή Καλαμποκιού με εκλεκτές γεύσεις και απολαυστικές γαστρονομικές εμπειρίες 
Ο κεχριμπαρένιος πλούτος του λεκανοπεδίου των Μουριών, που έχει πρωταγωνιστική συμμετοχή στην παραγωγή ποιοτικών δημητριακών σε όλη την Κεντρική Μακεδονία, προσέλκυσε εκατοντάδες πολίτες και επισκέπτες το Σάββατο 18 Ιουλίου στον Σιδηροδρομικό Σταθμό Μουριών, όπου είχαν την ευκαιρία να γνωρίσουν από κοντά την τοπική παραγωγή, να δοκιμάσουν φρέσκο καλαμπόκι, νόστιμα εδέσματα και να μοιραστούν τη χαρά της σοδειάς μέσα σε μια γιορτινή ατμόσφαιρα.
Η Γιορτή Καλαμποκιού, στηριζόμενη σταθερά στους πυλώνες της αγροτικής φυσιογνωμίας και των πολιτιστικών παραδόσεων της περιοχής, ανανέωσε τις γευστικές της συνταγές, εξελισσόμενη σε μια απολαυστική  γαστρονομική και διασκεδαστική εμπειρία με σύγχρονες μαγειρικές προτάσεις και εφαρμογές στην σπιτική κουζίνα και στη ζαχαροπλαστική.
Τα παιδιά της περιοχής φόρεσαν σκούφους και γάντια και χρίσθηκαν άξιοι βοηθοί του σεφ Γιώργου Παλησίδη, δημιουργώντας, μαζί με τους σεφ Pasquale Lembo, Έφη Νίνου και Ζαχαρία Παπαγεωργίου, πρωτότυπες συνταγές, βασισμένες στο καλαμπόκι. 
Το σιρόπι καλαμποκιού ανακατεμένο με τσίπουρο έγινε ένα θαυμάσιο δροσερό κοκτέϊλ, που προσφέρθηκε σε όλους τους καλεσμένους. Παρασκευές παραδοσιακού καλαμπότου μέσα στο τεράστιο τηγάνι του σεφ, χορταστικές σαλάτες και γευστικά επιδόρπια συμπλήρωσαν τα μικρά γαστρονομικά θαύματα, με πρώτη ύλη το καλαμπόκι.
Ο Δήμος Κιλκίς και ο Πολιτιστικός Σύλλογος ‘’Το Μπέλλες’’ διοργανωτές της Γιορτής Καλαμποκιού φρόντισαν και φέτος να αναδείξουν πιο δυναμικά την αγροτική και πολιτιστική ταυτότητα της περιοχής, να ενισχύσουν την εξωστρέφειά της, εκφράζοντας παράλληλα την ευγνωμοσύνη τους στους καλλιεργητές που κρατούν ζωντανή μια παράδοση που περνά από γενιά σε γενιά.
Τη Γιορτή Καλαμποκιού τίμησαν με την παρουσία τους ο Δήμαρχος Κιλκίς Δημήτρης Κυριακίδης, ο Αντιπρόεδρος της Βουλής, βουλευτής Κιλκίς Γιώργος Γεωργαντάς, 
οι Αντιδήμαρχοι Αλέξανδρος Σημαιοφορίδης, Θεμιστοκλής Κοσμίδης, Θεμιστοκλής Ανθρακίδης, Κωνσταντίνος Παπακώστας, ο εντεταλμένος δημοτικός σύμβουλος Στάθης Καρυπίδης, οι Πρόεδροι των Δημοτικών Κοινοτήτων Σ.Σ. Μουριών Απόστολος Φωκάς, Μουριών Θεόδωρος Τυριακίδης, Μυριοφύτου Κωνσταντίνος Καλενδέρης και Αγίας Παρασκευής Ιορδάνης Χαραλαμπίδης.

